Повукавши се, Егист је у тајности припремао план како да свргне Агамемнона, а таква прилика му се указала када је краљ Микене, Агамемнон отишао у Тројански рат. Егист се није прикључио многобројним јунацима и војницима који су тежили ратној слави и кренули у рат, већ је, док је Агамемнон био далеко, а он се осетио сигурним, почео са посетама Агамемноновој жени Клитемнестри. Како је време пролазило, Егист је све више времена проводио са Клитемнестром, да би се и преселио код ње да јој помогне у владању. Егистова намера није била само да јој помогне у владању, већ и да је својом слаткоречивошћу заведе, што му је на крају и успело, а затим јој је предложио план како да се ослободе Агамемнона, ако он не погине у Тројанском рату, на шта је Клитемнестра пристала.